Sony vil gøre op med falske billeder

De fleste kan nok se, at der er noget helt galt med billedet ovenfor. Andre gange er det stort set umuligt at se, om der har været kunstig intelligens på spil, da billedet blev skabt. Nu vil Sony gøre op med de falske billeder. I samarbejde med Associated Press har de netop afsluttet anden testrunde af en ny autenticitetsteknologi til kameraer.

Denne digitale signatur i kameraet gør det muligt at skabe en “fødselsattest” for billeder. Det skal være med til at validere indholdets tilblivelse. Den digitale signatur dannes inde i kameraet i hardware-chipsættet på optagelsestidspunktet.

– Den hurtige udvikling af kunstig intelligens har ført til en stigende bekymring for manipulerede billeder i journalistik. Udbredelsen af falsk information og falske billeder har en reel social betydning, der ikke kun skader fotojournalister og nyhedsmedier, men samfundet som helhed, fortæller Yann Salmon Legagneur. Han er Marketing Director i Imaging and Product Solutions hos Sony Europe.

Gennem Sonys arbejde i styregruppen for C2PA (Coalition for Content Provenance and Authenticity) har de været med til at sætte den nuværende industristandard for sporing af redigering og manipulation af billeder.

– Falske og manipulerede billeder er et stort problem for nyhedsmedier. Ikke alene bidrager de til mis- og desinformation, men i sidste ende udhuler de offentlighedens tillid til faktuelle, nøjagtige billeder, siger David Ake, der er Director of Photography hos Associated Press.

Kommer i Sonys kameraer via softwareopdatering

Under den seneste test blev både autentificering af optagelser og workflow-processen evalueret. Sony samarbejdede med selskabet Camera Bits – der står bag branchens standard workflow-værktøj, Photo Mechanic. Sammen med Sony og AP skabte Camera Bits en teknologi i Photo Mechanic, som bevarer kameraets digitale signatur hele vejen gennem metadataredigeringsprocessen.

Sonys nye signatur i kameraet og C2PA-godkendelse er planlagt til at blive tilgængelig i en firmwareopdatering i de nyligt annoncerede Alpha 9 III, Alpha 1 og Alpha 7S III i foråret 2024.

Sony vil gøre op med falske billeder